Panduleni Itula viðurkennir ekki ósigur . AP / Sonja Smith Panduleni Itula , forsetaframbjóðandi í Namibíu , hefur ekki viðurkennt ósigur í forsetakosningunum sem haldnar voru í síðasta mánuði . Hann segist vera réttkjörinn forseti Namibíu og að hann muni gefa ríkisstjórn landsins sex mánuði til að endurheimta fé sem tapast hefur vegna spillingar . Þessi ummæli lét Itula falla í gær á fjöldafundi stjórnarandstöðuflokka í Oshakati í Namibíu . Greint var frá því að Hage Geingob , sitjandi forseti Namibíu og frambjóðandi SWAPO-flokksins , hafi hlotið endurkjör með 56,3 prósent atkvæða . Itula , sem bauð sig fram sem óháður kom næstur , með 29,3 prósent atkvæða . Á fundinum í gær lýsti Itula hins vegar því yfir að það væri hann sem væri réttkjörinn forseti , ekki Geingob . „ Ég segi ykkur það einu sinni enn að það var ég sem sigraði kosningarnar . Þið eruð sigurvegarnir og það getur enginn tekið það frá ykkur , “ sagði Itula . Greint var frá því fyrir helgi að Itula hyggðist kæra niðurstöðu kosninganna þar sem kjörstjórn kosninganna hafi ekki framkvæmt þær á gagnsæjan eða heiðarlegan hátt . Gefur ríkisstjórninin sex mánuði Á fundinum í gær sendi Itula skýr skilaboð til kjörstjórnarinnar og forsetans um að hann liti svo á að endanleg niðurstaða kosninganna lægi ekki fyrir . Þá sagði hann einnig að hann gæfi ríkisstjórninni sex mánuði til að endurheimta það fé sem tapast hefur vegna spillingar í landinu . Kosningarnar voru haldnar skugga Samherjamálsins . Embættismenn og aðrir háttsettir í Namibíu eru sakaðir um að hafa þegið mútur frá Samherja í skiptum fyrir ódýran fiskveiðikvóta . Á meðal þeirra sem sakaðir eru um mútuþægni eru SWAPO-liðarnir Bernhardt Esau , fyrrverandi sjávarútvegsráðherra , og Shacky Shanghala , fyrrverandi dómsmálaráðherra , sem sögðu báðir af sér í kjölfar Samherjamálsins og sitja nú í gæsluvarðhaldi . Þá harmaði hann það að „ þúsundir sjómanna “ hefðu misst vinnuna og lífsviðurværi sitt á undanförnum mánuðum . „ Við erum á slæmum stað . Það er búið að selja landið okkar burt . Þið hafið kannski ekki tekið eftir því en mikið af okkar ríkidæmi hefur verið selt burt , “ sagði Itula sem lofaði stuðningsmönnum sínum að réttlætið myndi ná fram að ganga og að nýr forseti myndi taka við völdum fyrir 25. desember . Líkur eru á því að Jóhannes Stefánsson , fyrrverandi starfsmaður Samherja í Namibíu sem kom Samherjaskjölunum svonefndu í hendur Wikileaks , verði kallaður fyrir dóm sem vitni í máli á hendur sex mönnum sem ákærðir hafa verið fyrir spillingu , fjársvik og mútuþægni . Namibíski stjórnmálaflokkurinn SWAPO , sem haldið hefur um stjórnartaumana í landinu síðan það öðlaðist sjálfstæði árið 1990 , vann kosningarnar sem haldnar voru á miðvikudag í Namibíu .